钦定古今图书集成/历象汇编/乾象典/第032卷 > 《历象图说旧本》 > 九服见蚀图
## 钦定古今图书集成/历象汇编/乾象典/第032卷 > 《历象图说旧本》 > 九服见蚀图

九服见蚀图说

月魄掩日，而日为之蚀。故正当月魄之下，即见蚀既。
地平，经纬渐差，所见蚀分，多寡遂异。盖由日高月下
地偏，则所见非经纬相合之一线，渐视两体空际，而
所掩渐觉其少。故日蚀之分，随方不同，非如月蚀，普
天同视也○。《黄钟历议》云：“旧云月行内道，在黄道之
北，蚀多有验。月行外道，在黄道之南，虽遇正交，无由
掩映，蚀多不验。”又云：“天之交限虽系内道，若在人之
交限之外，类同外道，日亦不食。”此说似而未尽。假如
夏至前后，日食于寅卯酉戌之间，人向东北西北而
视之，则外道食分反多于内道矣。按内外道即阴阳
历也。月行阴历为内道，则有北纬，行阳历为外道，则
有南纬。古法日食求差，以赤道午线为中，则日食距
中之度，或大于象限，故《授时历》东西南北差有反减
法，《黄钟历议》之说，盖出于此。今法以黄平限为中，可
无此疑。何则？日食三差，并以高下差为根。〈详见后条〉黄平
限恒居天顶之南，而人居其北，北高南下，故能以北
纬变南纬，无南纬变北之理，冬夏一也。惟地近交广
极出地在二十三度以下，黄平限有时在天顶之北，
则其时南纬可以变北耳。〈南纬变北则外道食分反多恒此时为然〉